钦定古今图书集成/明伦汇编/官常典/第616卷 > 王源
## 钦定古今图书集成/明伦汇编/官常典/第616卷 > 王源

按《明外史循吏传》：“源字启泽，龙岩人。永乐二年擢第，
授庶吉士，改深泽知县。修学舍，筑长堤，劝民及时嫁
娶，革其争财之俗。数上书论事，被诏征入都，又论时
政得失，忤旨下吏。会赦，获复官，益尽心民事，奏免逋
负。岁饥，辄发粟赈救。坐是被逮，民争先输纳，得赎还。
时有‘蝗不入境，雨不出疆’之谣。秩满，召为春坊司直”
郎，侍诸王讲读。一日进讲，王他顾，源正色规之，王为
改容。迁卫府纪善，移松江府同知。奏蠲积逋数十万
石，锄豪民，释冤狱，政声甚著。以母老乞终养归。服阕，
除刑部郎中。宣德十年五月，英宗践祚，仿先朝制，择
廷臣十一人为知府，赐敕及宴，乘传行。源得潮州府，
廉明恺悌，大得人和。乃新黉序，立社学，黜贪残，奖廉
惠，政教兼举。城东有广济桥，修二十馀丈，岁久圮坏。
源敛民万金重筑之，以其馀建亭，设先圣四配、十哲
像，刻蓝田《吕氏乡约》，择民为约正、约副、约士讲肄其
中，而时偕僚采董率焉。西湖山上有大石为怪，源命
凿之，下果获石骷髅，怪遂息。乃琢为碑，大书“潮州知
府王源除怪石。”河东山有韩愈祠，源建亭祠左，朔望
辄悬己像。又自建书院，刻诗文于内。会杖一民致毙，
民之子诉诸朝，并以筑桥建亭诸事，源罪。章下巡按
御史，不为辨，遂逮系至京，罪当赎徒，潮人相率叩阍
乞还任，乃复其官。士民闻其再至，鼓舞远迎。岁满，绩
诏进二秩。寻以年七十乞休，潮人奏留不获，立祠祀
之。所著有《书传补遗》《异端辨》《韦庵集》。陈献章有言：“吏
于潮者多矣，其有功而民思之，前惟韩愈，后则王源。”
同时有王昇者，源同年进士，亦由庶吉士出为安福
知县。扶善疾恶，以民瘼为己忧。甫七月，境内平治。以旧官至，改知罗田，民泣送载道。莅罗田三载，百务具
兴，士民颂其廉惠。历大理评事，左寺正，谳狱平允。宣
德五年冬，诏简廷臣为知府，少傅杨士奇荐昇，乃赐
敕出知抚州。至官，政尚宽简，民情大和。九载秩满，部
民三千馀人乞留，诏增二秩还任。寻以疾归。昇生平
澹然无欲，惟养一鹤自随，暇则鸣琹歌咏，人拟之赵
清献云。